Document ID: 32014R1360

PROVEDBENA UREDBA KOMISIJE (EU) br. 1360/2014
оd 18. prosinca 2014.
o smanjenju ribolovnih kvota za određene stokove u 2014. zbog prelova drugih stokova u prethodnim godinama i o izmjeni Provedbene uredbe br. (EU) 871/2014 u pogledu količina koje će se smanjiti u narednim godinama
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1224/2009 od 20. studenoga 2009. o uspostavi sustava kontrole Zajednice za osiguranje sukladnosti s pravilima zajedničke ribarstvene politike, o izmjeni uredbi (EZ) br. 847/96, (EZ) br. 2371/2002, (EZ) br. 811/2004, (EZ) br. 768/2005, (EZ) br. 2115/2005, (EZ) br. 2166/2005, (EZ) br. 388/2006, (EZ) br. 509/2007, (EZ) br. 676/2007, (EZ) br. 1098/2007, (EZ) br. 1300/2008, (EZ) br. 1342/2008 i o stavljanju izvan snage uredbi (EEZ) br. 2847/93, (EZ) br. 1627/94 i (EZ) br. 1966/2006 (1), a posebno njezin članak 105. stavke 1., 2., 3. i 5.,
budući da:
(1)
Uredbama Vijeća (EU) br. 1262/2012 (2), (EU) br. 1088/2012 (3), (EU) br. 1261/2012 (4), (EU) br. 39/2013 (5) i (EU) br. 40/2013 (6) utvrđuju se ribolovne kvote za određene stokove za 2013.
(2)
Uredbama Vijeća (EU) br. 1262/2012, (EU) br. 1180/2013 (7), (EU) br. 24/2014 (8) i (EU) br. 43/2014 (9) utvrđuju se ribolovne kvote za određene stokove za 2014.
(3)
U skladu s člankom 105. stavkom 1. Uredbe (EZ) 1224/2009, ako utvrdi da je neka država članica prekoračila ribolovne kvote koje su joj dodijeljene, Komisija smanjuje buduće ribolovne kvote te države članice.
(4)
Provedbenom uredbom Komisije (EU) br. 871/2014 (10) utvrđena su smanjenja ribolovnih kvota za određene stokove za 2014. zbog prelova u prethodnim godinama.
(5)
Međutim, za određene države članice nije bilo moguće Provedbenom uredbom (EU) br. 871/2014 smanjiti kvote dodijeljene za prelovljene stokove jer te kvote u 2014. nisu bile na raspolaganju tim državama članicama.
(6)
Člankom 105. stavkom 5. Uredbe (EZ) br. 1224/2009 predviđeno je da ako se kvota za prelovljeni stok u godini nakon prelova ne može smanjiti jer dotična država članica nema kvotu na raspolaganju, trebalo bi provesti smanjenja za druge stokove u istom zemljopisnom području ili s istom komercijalnom vrijednošću. U skladu s Komunikacijom Komisije br. 2012/C 72/07 (11) takva bi se smanjenja trebala po mogućnosti provoditi na kvotama dodijeljenima za stokove koje lovi ista flota koja je prelovila kvotu, uzimajući u obzir potrebu za izbjegavanjem odbacivanja ulova u mješovitom ribolovu.
(7)
Dotične države članice upoznate su s predloženim smanjenjima kvota dodijeljenih za stokove koji nisu prelovljeni.
(8)
Osim toga, čini se da su određena smanjenja predviđena Provedbenom uredbom (EU) br. 871/2014 veća od prilagođene kvote koja je na raspolaganju za 2014. godinu pa se stoga ne mogu provesti u cijelosti u toj kvoti. U skladu s Komunikacijom Komisije br. 2012/C 72/07, preostale količine trebale bi se oduzeti od prilagođenih kvota koje će biti dostupne u narednim godinama.
(9)
Provedbenu uredbu (EU) br. 871/2014 trebalo bi stoga na odgovarajući način izmijeniti.
DONIJELA JE OVU UREDBU:
Članak 1.
Ribolovne kvote za 2014. godinu iz Priloga I. ovoj Uredbi smanjuju se oduzimanjem od drugih stokova utvrđenim u Prilogu.
Članak 2.
Prilog Provedbenoj uredbi (EU) br. 871/2014 zamjenjuje se tekstom iz Priloga II. ovoj Uredbi.
Članak 3.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. prosinca 2014.

Labels: 20
6